**האונס הקבוצתי באילת** הוא מעשה אונס קבוצתי בנערה בת 16 שביצעו 4 גברים, בעזרת 7 נאשמים נוספים, תוך ניצול היות הנערה במצב של שכרות. הפרשה אירעה ב-12 באוגוסט 2020 במלון "הים האדום" באילת וזכתה לתהודה תקשורתית וברשתות החברתיות, בין היתר בעקבות השמועות הראשוניות שהוא בוצע בידי 30–40 אנשים, ועורר בעקבות כך גל של הפגנות וגינויים.

ב-2 בספטמבר 2020 הוגש כתב אישום כנגד ארבעה צעירים בגין אונס בנסיבות מחמירות, וכנגד שבעה צעירים נוספים, בהם גם קטינים, בגין רמות שונות של סיוע לאונס. בעקבות האונס הוקמה תנועת "בונות אלטרנטיבה" שקראה להשבית את המשק כמחאה על היחס אליו זוכות הנשים.

הפרשה זירזה את פתיחתו של חדר אקוטי במרכז הרפואי יוספטל, זאת לאחר כשנה בה הוא לא נפתח למרות התוכנית הממשלתית לעשות זאת.

בספטמבר 2023 הורשעו ארבעה מהנאשמים בעבירת אונס בנסיבות מחמירות בצוותא ועוד שבעה הורשעו בסיוע ובביצוע עבירות מין מן המנעד הרחב של החוק, מהקלות ועד לחמורות.

ההשפעה לטווח ארוך על הנאנסת הייתה הרסנית והיא סובלת מתסמונת טראומה בעקבות אונס. כמו נפגעות אונס רבות גם היא סובלת מחורים בזיכרון, ניתוק, טראומה והפרעת דחק פוסט-טראומטית לטווח ארוך.

השתלשלות האירועים
-----------------

על פי כתב האישום, ב־12 באוגוסט 2020 בשעות אחר הצהריים, הגיעה הנערה עם שתי חברות למלון הים האדום באילת. הן שהו בבריכה של המלון יחד עם מכרים של אחת מהחברות של הנערה. באותה העת שהו בבריכה גם איליזיר מאירוב ואיסי רפאילוב. רפאילוב, שידע כי הנערה בת 16, הציע לה לצאת איתו לבילוי אך הנערה סירבה. לאחר מכן, עלו הנערה וחברותיה לחדר של המכרים במלון, שם שתתה אלכוהול עד גילופין. הנערה הלכה לשטוף את פניה ומעדה במסדרון. למקום הגיעו מאירוב ורפאילוב, כאשר רפאילוב הציג את עצמו כחובש, ואמר שהוא יכול לעזור לה. שניהם הובילו אותה לחדר אליו פלשו מוקדם יותר באותו ערב. שם השניים, ועוד שני תאומים בני 17, ביצעו בקטינה עבירות מין בזה אחר זה במשך כשעה. הנערה הוצאה מהחדר רק כשחברתה הבחינה במישהו עירום בחדר וביקשה מאחד הנאשמים הקטינים להוציאה. קטינים נוספים צפו במעשים. בסך הכל נצפו במצלמות האבטחה 16 גברים לפחות במסדרון בדרך לחדר המלון.

לאחר האונס
----------

ב-19 באוגוסט החלו דיווחים ופרסומים בתקשורת וברשתות החברתיות על חשד לאונס של נערה בת 16 בבית מלון באילת בידי 30 גברים.

בעקבות האונס באילת הוקמה תנועת מחאה ביוזמת מורן זר קצנשטיין בשם בונות אלטרנטיבה. המהלך הראשון של הארגון היה הובלת שביתת הנשים בשנת 2020. המהלך כלל מעל שלושים הפגנות ברחבי הארץ ועצרת מרכזית בכיכר רבין בהשתתפות למעלה מ-5000 נשים. לשביתת הנשים הצטרפו עשרות ארגונים וחברות ובשעה אחת בצהריים, חברות מסחריות בהן ערוץ 13 ומקדונלד'ס שבתו מכל מעשה וסגרו את סניפיהן לאות הזדהות.

הפרשה זירזה את פתיחתו של חדר אקוטי במרכז הרפואי יוספטל, זאת לאחר כשנה בה הוא לא נפתח למרות התוכנית הממשלתית לעשות זאת.

ההליך הפלילי
------------

### תלונה במשטרה

כיומיים לאחר המקרה, שלח רפאילוב הודעות לנערה בהן תוארו המעשים, ואף טען כי בידו סרטון המתעד זאת. בשלב זה, הבינה הנערה כי בוצע בה אונס רב משתתפים, והחליטה להגיש תלונה במשטרה. במשטרת המחוז הדרומי הוקם צוות חקירה מיוחד שכלל 20 חוקרים וחוקרות ואנשי מקצוע נוספים. במהלך חקירת המקרה נעצרה גם מנהלת מלון הים האדום בחשד לאי-מניעת פשע, ולבסוף הוחלט כי לא תואשם. הודעות אלה והסרטון מהאירוע שימשו כאקדח מעשן.

### כתב האישום

ב-2 בספטמבר 2020 הוגשו כתבי אישום כנגד 11 המעורבים באונס.

בכתב האישום שהוגש נכתב כי הנאשמים "נהגו במתלוננת כחפץ, ככלי לסיפוק יצריהם ואיש מבין הנאשמים לא ניסה לעצור את המתרחש ולהגיש לקטינה עזרה כלשהי". מתוך 11 הנאשמים, שלושה הם בגירים ושמונה קטינים. בסך הכל נצפו במצלמות האבטחה 16 גברים לפחות במסדרון בדרך לחדר המלון.

* **הנאשמים המרכזיים באונס בנסיבות מחמירות** – איליזיר מאירוב בן 27, איסי רפאילוב בן 28, תושבי חדרה. שניהם בעלי רקע פלילי וריצו מאסרים בפועל. רפאילוב מואשם גם בסיוע לאינוס בנסיבות מחמירות, מעשים מגונים ופגיעה בפרטיות. הנאשם המרכזי, איסי רפאילוב, הכחיש תחילה כי קיים מגע מיני עם הנערה, אולם בהמשך שינה את גרסתו והודה שקיים עמה יחסי מין, לטענתו בהסכמה.
* **נאשמים באונס בנסיבות מחמירות** – תאומים בני 17 מיישוב בדרום.
* **שאר הנאשמים** – אושר שלמה בן 19 מהמושב נוגה, מואשם במעשים מגונים ובאי מניעת פשע; שלושה קטינים מואשמים בסיוע לאונס, עוד שניים במעשים מגונים ואחד בשידול למעשים מגונים.

### הרשעה

במאי 2021 הורשע לראשונה נאשם בפרשה. במסגרת הסדר טיעון מחקה הפרקליטות את סעיף "מעשים מגונים בצוותא" והוא הודה בעבירה של מעשים מגונים. על הנאשם, שהיה קטין בעת ביצוע העבירה, נגזרו 250 שעות שירות וכ-4,000 ש"ח פיצוי לנערה.

בספטמבר 2023 הורשע איסי רפאילוב בשני מעשי אונס ושתי עבירות של סיוע לאונס, מעשים מגונים ובעבירות פגיעה בפרטיות. כמו כן הורשע איליזר מאירוב ושני קטינים נוספים בעבירות האונס ובאונס בצוותא עם אחרים. ארבעה נאשמים נוספים הורשעו בסיוע לאונס ושלושה מתוכם גם במעשים מגונים, נאשם אחד בעבירה של מעשים מגונים ונאשם אחד בשידול למעשים מגונים - כולם בנסיבות מחמירות.

סגנית נשיאת בית המשפט המחוזי בבאר שבע אמרה במהלך ההרשעה:

> "הנאשמים עצמם היו ערים ומודעים למצבה... ותיארו כי המתלוננת הייתה כמו: גופה, פסל, חפץ, מעורפלת, בתרדמת, כמעט מחוסרת הכרה, ישנה, חיה, מתה, זרוקה, לא מגיבה, ולא מצליחה לעמוד. במצב זה, שהיה בולט וזועק לעין, קבע בית המשפט, כי המתלוננת לא הייתה מסוגלת לגבש או לתת הסכמה חופשית למגע מיני עם מי מהנאשמים, או לשהייתם בחדר תוך כדי שמתקיים שם מגע מיני, והנאשמים היו מודעים למצב זה"
> 
> 

ועוד הוסיפה:

> "רוצים אנו להעביר מסר ברור - מעשה שעשה פרט כחלק מקבוצה, הוא אחראי לו באופן מלא, ולא תהיה לו תרופה בכך שיסתתר מאחורי הקבוצה, או ינסה לחסות מאחורי חבריו. לכל אחד ואחד מהנאשמים, בכל מקום ובכל סיטואציה, האחריות המלאה על מעשיו הוא... אין פטור מאחריות פלילית כי 'כולם היו שם' או 'כולם עשו את זה'".
> 
> 

### גזר הדין

בפברואר 2024 נגזרו על שני הנאשמים העיקריים באונס הקבוצתי איסי רפאילוב ואיליזיר מאירוב עונשי מאסר ממושכים. רפאלוב נידון ל-22 שנות מאסר ואיליזר ל-14 שנות מאסר.

קישורים חיצוניים
----------------

* מחאה בעקבות האונס באילת מתוך אתר שמשנט הפורטל של מועצה אזורית מטה יהודה ובית שמש, 20 באוגוסט 2020
* נפגע מינית בילדותו מספר: "כל אירוע שמתפרסם - מזכיר לי את התוקף", סרטון באתר יוטיוב (אורך: 7:40)
* אתר למנויים בלבד לי ירון, מאות נשים מדווחות על אונס קבוצתי כל שנה, אך רק מעטות מתלוננות, באתר הארץ, 21 באוגוסט 2020
* קטע קול שלי שמורק וקרן סיאורדיה, האונס במלון הים האדום, פרק 196, באתר בואי נדבר רצח, ‏1 בספטמבר 2020
* קורבן האונס מתראיינת לתוכנית עובדה mako

הערות שוליים
------------

1. ↑  אילנה קוריאל, ארבעה אנסו, השאר צחקקו ותיעדו הכול: "לא היה צדיק אחד בסדום", באתר ynet, 2 בספטמבר 2020  
בן שני, ‏"כבר שנתיים שאני לא אותו בן אדם, החיים שלי נהיו שחורים", באתר ‏מאקו‏, 30 במרץ 2023
2. 1 2  אילנה קוריאל, מתן צורי, "נהגו בנערה כחפץ": 11 נאשמים בפרשת האונס באילת, באתר ynet, 2 בספטמבר 2020
3. ↑  האונס באילת: רק אל תקראו לזה טרגדיה, באתר גלובס, 23 באוגוסט 2020
4. ↑  מתן צורי, חשד: בת 16 נאנסה על-ידי עשרות גברים במלון באילת, באתר ynet, 19 באוגוסט 2020
5. ↑  בר פלג, לי ירון, נעה שפיגל ואלמוג בן זכרי, הפגנות ברחבי הארץ בעקבות החשד לאונס הקבוצתי: כאלף מחו בתל אביב, באתר הארץ, 20 באוגוסט 2020
6. ↑  באילת מגנים את האונס הקבוצתי במלון באילת הודעה על מחאה נגד האונס בעיר אילת, 20 באוגוסט 2020
7. ↑  אתר למנויים בלבד לי ירון ובר פלג, עובדות ועובדים שבתו למשך חצי שעה בעקבות החשד לאונס באילת, באתר הארץ, 23 באוגוסט 2020
8. ↑  כתבי ynet, ארגונים וחברות שבתו בעקבות האונס באילת, מנהלת המלון עוכבה לחקירה, באתר ynet, 23 באוגוסט 2020
9. 1 2  ענבר טויזר, ‏לאחר שנים: מחר ייפתח חדר לקורבנות אונס באילת, באתר ‏מאקו‏, 23 באוגוסט 2020
10. 1 2  שני אשכנזי, ‏אחרי שנת סחבת ארוכה: החדר האקוטי בבי"ח יוספטל באילת ייפתח מחר, באתר גלובס, 23 באוגוסט 2020
11. 1 2  אדיר ינקו, אילנה קוריאל, הסחבת נמשכת: החדר לטיפול בנאנסות באילת טרם נפתח, באתר ynet, 20 באוגוסט 2020
12. ↑  אילנה קוריאל, "הקול שנאלם בחדר 216 הדהד בבית המשפט": 10 הורשעו בפרשת האונס באילת, באתר ynet, 27 בספטמבר 2023
13. ↑  איליה יגורוב, הפרשה החמורה באילת: ארבעה נאשמים הורשעו באונס בנסיבות מחמירות, באתר ישראל היום, 27 בספטמבר 2023
14. ↑  תומר ממיה בן שני, ‏"כבר שנתיים שאני לא אותו בן אדם, החיים שלי נהיו שחורים", באתר ‏מאקו‏, 30 במרץ 2023
15. ↑  יניר יגנה‏, החשוד המרכזי התחזה לחובש, חבריו קראו זה לזה: השתלשלות האירועים במלון באילת, באתר וואלה!‏, 1 בספטמבר 2020
16. ↑  אלון חכמון, מתן וסרמן, ‏"אנסו באכזריות תוך אובדן צלם אנוש": פרטי כתב האישום בפרשת האונס הקבוצתי באילת, באתר מעריב אונליין, 2 בספטמבר 2020
17. ↑  ברהנו טגניה, ‏4 הואשמו באונס הנערה באילת: "ניצלו את מצבה ונהגו בה כחפץ", באתר ‏מאקו‏, 2 בספטמבר 2020
18. ↑  אלון חכמון, ‏חשד לאונס קבוצתי של קטינה בת 16 באילת, חשוד נעצר, באתר מעריב אונליין, 19 באוגוסט 2020
19. 1 2  חשד: בת 16 נאנסה על-ידי עשרות גברים במלון באילת, באתר ynet, 19 באוגוסט 2020
20. ↑  אתר למנויים בלבד אלמוג בן זכרי, כתב אישום הוגש נגד 11 מעורבים באונס באילת, ארבעה מהם מואשמים באונס, באתר הארץ, 2 בספטמבר 2020
21. ↑  שמעון איפרגן, ליאור שלו, ‏עם חברים כאלה, באתר ‏מאקו‏, 10 בספטמבר 2020
22. ↑  כרמל ליבמן, ‏נאשם מרכזי באונס באילת שינה גרסה: מודה שקיים מגע מיני עם הנערה, באתר ‏מאקו‏, 26 באפריל 2021
23. ↑  אילנה קוריאל, מתן צורי, "נהגו בנערה כחפץ": 11 נאשמים בפרשת האונס באילת, באתר ynet, 2 בספטמבר 2020
24. ↑  אסף פוזיילוב, הרשעה ראשונה בפרשת אונס הקטינה באילת, באתר כאן – תאגיד השידור הישראלי, 30 במאי 2021
25. ↑  שמעון איפרגן, ‏צפה באונס במלון באילת - וירצה 250 שעות שירות למען הקהילה, באתר ‏מאקו‏, 18 באפריל 2023
26. ↑  איליה יגורוב, הפרשה החמורה באילת: ארבעה נאשמים הורשעו באונס בנסיבות מחמירות, באתר ישראל היום, 27 בספטמבר 2023
27. ↑  איליה יגורוב, הפרשה החמורה באילת: ארבעה נאשמים הורשעו באונס בנסיבות מחמירות, באתר ישראל היום, 27 בספטמבר 2023
28. ↑  אילנה קוריאל, אונס הנערה במלון הים האדום באילת: 22 ו-14 שנות מאסר לשני המורשעים המרכזיים, באתר ynet, 19 בפברואר 2024